Ehipululo 110: Timoteo Omukuatesiko Omupe wa Paulu
OMUKUENDYE ou ukahi apa no apostolu Paulu o Timoteo. Timoteo ankho ukala ko Listra nombunga yae. Me yae ankho utiwa o Eunice, inakulu ankho utiwa o Loide.
Etyi ankho otyikando tyatatu Paulu eya okutalelapo otyilongo tyo Listra. Ankho papitale enima tunde etyi Paulu na Mbarnabe veile tete ko Listra okuivisa Ondaka ya Huku. Pahe otyikando etyi Paulu wakondoka nepanga liae Sila.
Utyii oityi Paulu ekahi nokupopila Timoteo? Ukahi nokumupula okuti: ‘Uhanda okuenda na ame na Sila? Upondola okutukuatesako okukaivisa Ondaka ya Huku kononthele ononkhuavo.’
Timoteo akumbulula okuti: ‘Enga, nahanda okuenda.’ Konyima, Timoteo wasapo ombunga yae iya aende na Paulu na Sila. Mahi, putyina nkhele tuhenelilongese kombinga youngendi wavo, tutalei etyi tyapita na Paulu. Ankho papita omanima 17 tunde etyi Yesu amonekela Paulu mondyila yoko Damasku.
Hinangela okuti Paulu ankho wenda ko Damasku pala okukamonesa emone ovalongwa va Yesu. Mahi pahe walinga omulongwa wa Yesu. Konyima, onondyale mbumue ankho vahanda okuipaa Paulu, mokonda ankho veyele omalongeso ae kombinga ya Yesu. Anthi, ovalongwa vakuatesako Paulu okutila. Vemupaka mo sestu imue onene iya avemutululila konyima yotyimato tyepundaumbo.
Konyima yotyo, Paulu akaivisa Ondaka ya Huku ko Antiokia. Iya ko Antiokia, oko ovalongwa va Yesu vaihanwa tete okuti ova Kristau. Paulu na Mbarnabe ankho vatumwa okukaivisa Ondaka ya Huku kovilongo ovikuavo. Epundaumbo limue vatalelapo o lio Listra, muna ankho mukala Timoteo.
Papita enima, iya pahe Paulu wakondoka ko Listra. Etyi Timoteo na Paulu na Sila vatunda mo Listra, utyii opi vaile nako? Tala pomapa ei, iya opo ulilongese onomphangu mbumue.
Tete, vaya ko Ikonio, iya avaende kepundaumbo lia vali litiwa Antiokia. Konyima yotyo, avalingi oungendi alo ko Troade, iya avaende ko Filipu, noko Tesalonika, noko Bereia. Ulwete pomapa apa, opi pekahi o Atena? Tupu nako Paulu waivisilako Ondaka ya Huku. Konyima yotyo, aivisila mo Korintu enima nomeya. Okuhulako, vakala okamuvo kehehi mo Efesu. Iya avakondoka nombapolo ko Sesareia, avaende alo ko Antiokia, kuna kwesala Paulu.
Ngotyo, Timoteo walinga omaungendi omanyingi okukuatesako Paulu okuivisa “onondaka onongwa Mbouhamba wa Huku” no kuonganeka omawaneno omanyingi. Putyina ove wamekulu, mokala omuumbili wa Huku wekolelo nga Timoteo?
Atos 9:19-30; 11:19-26; okapitulu 13 alo 17; 18:1-22.
1. Roma ; 2. Malta ; 3. Bereia; 4. Tesalonika; 5. Korintu; 6. Filipu; 7. Atena; 8. Kreta; 9. Troade; 10. Efesu; 11. Miletu; 12. Kolosu; 13. Antiokia; 14. Ikonio; 15. Listra; 16. Chipre; 17. Antiokia; 18. Sesareia; 19. Jope; 20. Damasku; 21. Jelusalei; 22. ELUNGA ENENE (MEDITERRÂNIO)
Omapulo
- Olie omukuendye ou ukahi polutalatu apa? Ankho opi akala? Iya me yae na inakulu ankho vatiwa ovalie?
- Etyi Paulu apula Timoteo inkha ahanda okuenda nae na Sila, opo vakaivise Ondaka ya Huku kovilongo ovikuavo, oityi Timoteo apopia?
- Opi ovalanduli va Yesu vaihanwa tete okuti ova Kristau?
- Etyi Paulu na Mbarnabe vatunda mo Antiokia, vaile okukatalelapo omapundaumbo patyi?
- Oñgeni Timoteo akuatesileko Paulu? Iya omapulo patyi ovakuendye no vahikuena vesukisa okulipula hono?
Omapulo omakuavo
- Tanga Atos 9:19-30.
Oñgeni apostolu Paulu alekesile onondunge onongwa, puetyi apita momahetaiko pokuivisa onondaka onongwa Mbouhamba wa Huku? (Atos 9:22-25, 29, 30; Mat. 10:16)
- Tanga Atos 11:19-26.
Ospilitu sandu ya Yehova ikahi nokuhongolela ovilinga viokuivisa. Oñgeni onondaka mbuvahiwa mu Atos 11:19-21, 26, mbetyilekesa?
- Tanga Atos 13:13-16, 42-52.
Oñgeni Atos 13:51, 52, yalekesa okuti ovalongwa kavayekele oundyale uvesoyese okuivisa? (Mat. 10:14; Atos 18:6; 1 Ped. 4:14)
- Tanga Atos 14:1-6, 19-28.
Oñgeni ondaka yokuati “velipakula ku Yehova” itukuatesako okuhakala notyiho tyina tukuatesako ovanthu ovape mewaneno? (Atos 14:21-23; 20:32; João 6:44)
- Tanga Atos 16:1-5.
Timoteo ankho una ehando liokutavela okupita ekuendye. Oñgeni otyo tyitukuatesako okukala nesuko liokulinga “ovipuka aviho pala okuivisa onondaka onongwa Mbouhamba wa Huku?” (Atos 16:3; 1 Cor. 9:23; 1 Tes. 2:8)
- Tanga Atos 18:1-11, 18-22.
Oñgeni omukanda wa Atos 18:9, 10, ulekesa okuti Yesu ukahi nokuhongolela ovilinga viokuivisa? Iya otyo tyituavela onthumbi patyi hono? (Mat. 28:20)
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn ewe_Latn war_Latn umb_Latn bug_Latn umb_Latn umb_Latn swh_Latn umb_Latn umb_Latn kmb_Latn umb_Latn kmb_Latn umb_Latn kmb_Latn kea_Latn kmb_Latn umb_Latn kmb_Latn umb_Latn kmb_Latn umb_Latn